Informácia o priebehu a výsledkoch 
návštevy ministra zahraničných vecí Japonska Taro Asa 
v Slovenskej republike v dňoch 12.- 13. januára 2007

Minister zahraničných vecí Japonska Taro Aso uskutočnil v dňoch 12. – 13. januára 2007 oficiálnu návštevu SR ako historicky prvý japonský minister zahraničných vecí. Okrem rokovania s ministrom zahraničných vecí SR Jánom Kubišom bol minister Aso prijatý predsedom vlády SR Robertom Ficom. 
Návšteva potvrdila obojstranný záujem o rozvoj všestranných a priateľských vzťahov s dôrazom na hospodársku spoluprácu a podporu japonských investícií v SR, ako aj o partnerskú spoluprácu na multilaterálnych fórach, najmä v OSN. Bola ocenená spolupráca v BR OSN v r. 2006 a potvrdená konzistentná podpora SR japonským ambíciám získať stále členstvo v BR OSN. 
Japonská strana predstavila novú stratégiu hodnotovo orientovanej zahraničnej politiky („oblúk slobody a prosperity“), ktorá sa zameriava na rozširovanie spolupráce s  partnermi s podobným hodnotovým systémom, medzi ktorými EÚ zaujíma popredné miesto.
Počas stretnutí bolo zdôraznené, že SR nevníma Japonsko iba ako partnera v oblasti hospodárskej spolupráce, ale váži si jeho rastúce aktivity a angažovanosť pri riešení medzinárodných problémov.
Rokovania sa uskutočnili v dobrej atmosfére a sú obojstranne hodnotené pozitívne ako prínos k skvalitneniu a zintenzívneniu slovensko-japonskej spolupráce vo všetkých oblastiach.

Bilaterálne vzťahy
V oblasti slovensko-japonských vzťahov sa obe strany vyslovili za ich posilnenie vychádzajúc zo zdieľania spoločných hodnôt, pričom členstvo SR v EÚ a spolupráca v medzinárodných organizáciách by sa na tomto vývoji malo pozitívne prejaviť. Minister J. Kubiš potvrdil záujem o posilnenie politického dialógu medzi SR a Japonskom vrátane spolupráce v multilaterálnej oblasti a premietnutie jeho výsledkov do intenzívnejšej a širšej hospodárskej spolupráce. Počas prijatia u predsedu vlády SR R. Fica bol zdôraznený záujem o zvýšenie japonských investícií v SR a rozvoj spolupráce v oblasti turistiky a kultúry. 
Prezentovaný bol záujem o dosiahnutie vyváženosti vo vzájomných návštevách na vysokej úrovni. Pozitívne boli zhodnotené stykové akcie uskutočnené v uplynulom období - návšteva predsedu vlády SR v Japonsku v máji 2005, rokovanie ministra zahraničných vecí SR s námestníkom ministra zahraničných vecí Japonska pri príležitosti VZ OSN v New Yorku v r. 2006 a návšteva ministra pre dopravu, územné plánovanie a infraštruktúru v SR v r. 2006 ako prvého člena japonskej vlády. Obojstranne bola vyjadrená spokojnosť s rozvojom vzťahov na parlamentnej úrovni a vyzdvihnutý prínos pána Katsuhito Asana, dlhoročného politika a terajšieho staršieho námestníka MZV Japonska, k rozvoju slovensko-japonských vzťahov.
Počas prijatia u predsedu vlády SR bolo vyjadrené pozvanie pre predsedu vlády Japonska na návštevu SR vo vhodnom termíne. Minister Kubiš prijal pozvanie na oficiálnu návštevu Japonska ešte v r. 2007. Japonská strana bola požiadaná  aj o tlmočenie pozvania pre japonský cisársky pár. 
Minister Kubiš potvrdil záujem o zvýšenie prílevu strategických japonských investícií do slovenskej ekonomiky, ako aj o rozšírenie hospodárskej a obchodnej spolupráce. Konštatoval, že vývoj hospodárskej spolupráce s Japonskom je priaznivý a SR má záujem tento trend podporovať. Predseda vlády privítal skutočnosť, že záujem japonských investorov o Slovensko rastie. Otvorenie diaľničného tunela Sitina plánované v druhom štvrťroku 2007, na výstavbe ktorého sa podieľa spoločnosť Taisei na základe financovania z prostriedkov japonskej oficiálnej pomoci (nízko úročená pôžička poskytnutá Japan Bank for International Cooperation) a pripravované spustenie investičného projektu výroby LCD TV Sony v investičnom parku Nitra v 3. štvrťroku  2007 potvrdzujú priaznivý trend spolupráce. Japonská strana bola oboznámená s komparatívnymi výhodami investičného prostredia SR a hospodárskou politikou vlády SR, vrátane zámeru vlády zaviesť euro v r. 2009. Minister Aso uviedol, že zlepšovanie investičného prostredia v Slovenskej republike bude prispievať k posilneniu ekonomických vzťahov medzi Japonskom a Slovenskom. Konkrétnym krokom k zlepšeniu podmienok pre činnosť japonských investorov v SR bude uzavretie dohody v oblasti vzájomného uznávania vodičských preukazov. Japonský minister informoval o usporiadaní seminára s cieľom podpory investícií v juhovýchodnej a strednej Európe v marci 2007 a požiadal o účasť predstaviteľa SR. 
Minister Kubiš vyjadril poďakovanie za širokospektrálnu a multidimenziálnu pomoc, ktorú Japonsko poskytovalo SR v procese transformácie. Zároveň potvrdil, že Slovensko zo svojej pozície člena EÚ a OECD buduje mechanizmus poskytovania rozvojovej pomoci tretím štátom a informoval o zriadení Agentúry pre oficiálnu rozvojovú pomoc.  V tejto súvislosti vyjadril  záujem spolupracovať aj s Japonskom v tejto oblasti aj formou trilaterálnych projektov. 
V rámci rozvoja vzájomnej spolupráce v zahraničnopolitickej oblasti bol obojstranne potvrdený záujem naďalej využívať mechanizmus spolupráce štátov V4 s Japonskom. Spolupráca v tomto formáte je zatiaľ vnímaná najmä ako jedna z foriem podpory rozvoja cestovného ruchu a turistiky. Bolo dohodnuté uskutočnenie schôdzky ministrov zahraničných vecí v tomto formáte pri príležitosti medzinárodného podujatia (stretnutie ministrov zahraničných vecí ASEM – máj 2007, resp. VZ OSN v New Yorku). S cieľom bližšej identifikácie oblastí pre rozšírenie tejto spolupráce sa obe strany dohodli uskutočniť schôdzku na úrovni politických riaditeľov MZV ešte pred stretnutím ministrov. 

Multilaterálna spolupráca, medzinárodné otázky 
Japonská strana podrobne informovala o novej dimenzii zahraničnej politiky, ktorou je hodnotovo orientovaná diplomacia a úsilie o vybudovanie „oblúka slobody a prosperity“ („arc of freedom and prosperity“) v Ázii, ktorý by mal siahať až k hraniciam eurozóny. K doterajším trom tradičným pilierom zahraničnej politiky Japonska (posilňovanie spojeneckých zväzkov s USA, s ázijskými partnerskými štátmi a v rámci OSN) pribudne štvrtý pilier, ktorého obsahom je zmienená japonská zahranično-politická iniciatíva v Ázii, ktorá obsiahne krajiny od severnej Ázie, cez Strednú Áziu, Blízky východ, Kaukaz, Ukrajinu, až po Baltské more. V diplomatických aktivitách bude Japonsko klásť veľký dôraz na presadzovanie univerzálnych hodnôt akými sú demokracia, sloboda, ľudské práva, právny štát a trhové hospodárstvo. Pri budovaní „oblúka“ bude Japonsko poskytovať krajinám všestrannú pomoc, vrátane finančnej. Japonsko má záujem o upevnenie vzťahov so štátmi, ktoré spolu s ním zdieľajú rovnaké hodnoty (USA, Austrália, India, členské štáty EÚ a ďalšie krajiny) a spoločne s nimi uvedený koncept realizovať. V tomto kontexte je vnímaná aj návšteva predsedu vlády Japonska v Európe (Francúzsko, Veľká Británia, Nemecko) a jeho rokovania s predstaviteľmi EÚ a NATO v Bruseli, ktorá prebiehala súbežne s návštevou ministra Asa v štátoch juhovýchodnej a strednej Európy (Rumunsko, Bulharsko, Maďarsko, SR). 

Ministri zahraničných vecí SR a Japonska ocenili dobrú spoluprácu v medzinárodných organizáciách, vrátane spolupráce počas spoločného pôsobenia v BR OSN v r. 2006. Konkrétnym príkladom bola efektívna súčinnosť pri riešení krízovej situácie po raketových skúškach a jadrovom teste KĽDR. Obe strany potvrdili záujem o jej pokračovanie vzhľadom na blízkosť stanovísk a dohodli sa na užšej spolupráci v oblasti reformy OSN. Partner zvýraznil potrebu pokroku reformy BR, avšak pripustil hlboké rozpory v názoroch na jej uskutočnenie. SR opätovne potvrdila svoju konzistentnú podporu  ambíciám Japonska získať stále členstvo v reformovanej BR OSN. 
Minister Kubiš ďalej uviedol, že SR má ako členská krajina EÚ a volený člen BR OSN záujem zreteľne a čitateľne formulovať svoje postoje. SR aktívne podporuje rozširovanie a prehlbovanie spolupráce medzi Európskou úniou a Japonskom na báze partnerstva založeného na zdieľaní spoločných hodnôt. Aktívne prispieva k formulovaniu politiky EÚ v oblasti Ázie a  k budovaniu priateľských vzťahov s Japonskom.
Minister osobitne privítal strategický dialóg medzi EÚ a Japonskom o východnej Ázii (EU-Japan Strategic Dialogue on East Asia), ktorý prispieva k vzájomnému zbližovaniu pozícií a budovaniu dôvery v súvislosti s otvorenými regionálnymi otázkami. Ocenil rozšírenie dialógu o témy ako sú energetické a bezpečnostné otázky.
Pozornosť bola venovaná aj situácii v regióne východnej a juhovýchodnej Ázie s dôrazom na vývoj šesťstranných rozhovorov o jadrovej otázke KĽDR a v ČĽR. Severokórejské raketové a jadrové skúšky uskutočnené v roku 2006 minister Aso označil za vážne priame ohrozenie bezpečnosti Japonska a potvrdil potrebu pokračovať v dialógu a nátlaku na KĽDR. Vo vzťahu k nedávnym šesťstranným rozhovorom v Pekingu v decembri 2006 uviedol, že citlivým bodom zostáva otázka finančných sankcií USA, odstránením ktorých KĽDR podmieňuje návrat k rokovaciemu stolu. Pre návrat KĽDR bude kľúčová aj otázka statusu, nakoľko pre KĽDR je priznanie jadrového statusu otázkou výhodnejšej rokovacej pozície.
Minister Kubiš k situácii na Kórejskom polostrove uviedol, že SR ako členská krajina EÚ dlhodobo a konzistentne podporuje mierové riešenie otázky severokórejského jadrového programu prostredníctvom dialógu. Z pozície členstva SR v BR OSN minister Kubiš zdôraznil, že sankcie nie sú konečným cieľom rezolúcie, ale jedným z prostriedkov na zvýšenie tlaku medzinárodného spoločenstva na režim KĽDR v smere návratu k šesťstranným rokovaniam, vedúcim k vzdaniu sa ambície na získanie vojenského jadrového arzenálu a k návratu k NPT. SR počas predsedníctva v sankčnom výboru prispela k úsiliu medzinárodného spoločenstva presvedčiť KĽDR, aby sa vzdala jadrového programu. Za pozitívum bol obojstranne označený postoj Číny k prijatiu rezolúcií BR OSN.  
K vzťahom medzi Japonskom a Čínou minister Aso uviedol, že politické vzťahy nedosahujú úroveň dynamicky sa rozvíjajúcej obchodno-ekonomickej spolupráce. Vzťahy komplikujú o.i. nedoriešené teritoriálne a kompetenčné spory pri ťažbe energetických zdrojov, predmetom obáv je aj rast vojenského potenciálu Číny a nedostatok transparentnosti v budovaní ozbrojených síl. V ekonomickej oblasti postupne prevláda pragmatická orientácia na rozvoj spolupráce s Čínou nad vnímaním Číny ako hrozby. V tomto smere Japonsko víta prehlbovanie dialógu EÚ s Čínou, ktorý môže mať vplyv na pozitívny vývoj v Číne. Japonsko sleduje aj diskusiu EÚ o zrušení embarga na dovoz zbraní vzhľadom na obavy z možnej bezpečnostnej destabilizácie regiónu východnej Ázie. V tejto otázke bola obojstranne konštatovaná potreba dôkladného a komplexného posúdenia všetkých súvislostí, vrátane bezpečnostných obáv partnerov.
Minister J. Kubiš ocenil rastúcu angažovanosť Japonska v oblasti Strednej Ázie. Pozitívne vnímame rozhodnutie zaradiť Strednú Áziu medzi regióny, ktorým chce EÚ počas nemeckého predsedníctva v EÚ venovať zvýšenú pozornosť s cieľom vypracovať ucelenú stratégiu politiky EÚ voči Strednej Ázii. Zdôraznil, že hlavným cieľom je posilnenie nezávislosti štátov Strednej Ázie a podpora demokratického a reformného vývoja. V tomto smere vidí priestor pre spoluprácu s Japonskom. Minister Aso potvrdil záujem Japonska v tejto oblasti, ktorý je v súlade s novou koncepciou oblúku slobody.
Minister J. Kubiš informoval japonského partnera o vzťahoch SR s RF, vrátane otázok energetickej bezpečnosti. Potvrdil, že SR vníma RF ako strategického partnera nie len z hľadiska individuálnych národných záujmov, ale aj z hľadiska členstva SR v EÚ, ktoré posunulo význam rusko-slovenských vzťahov a vzájomný politický dialóg na kvalitatívne vyššiu úroveň. Potvrdil, že SR má ambíciu byť aktívnym účastníkom presadzovania politiky EÚ voči RF v rozvoji všestranného dialógu s cieľom podporovať vzájomnú spoluprácu vo všetkých oblastiach záujmu oboch partnerov. K nedávnemu krátkodobému výpadku v dodávkach ropy potvrdil, že dodávky pokračujú a SR považuje RF za spoľahlivého partnera v tejto pre nás strategickej oblasti. SR reagovala na uvedenú situáciu rozvážne, nakoľko predpokladala skoré vyriešenie tohto rusko-bieloruského problému. Na druhej strane pripustil, že podobné situácie podporujú na strane mnohých európskych partnerov úvahy o diverzifikácii dovozných zdrojov a zmenu tranzitných ciest. Minister uviedol, že pre Japonsko je otázka diverzifikácie energetických zdrojov dôležitá a naliehavá. Vzhľadom na riziko nestability na Blízkom a strednom východe predstavuje RF pre Japonsko významného alternatívneho dodávateľa ropy a zemného plynu. 
	Minister Kubiš informoval o úspešnom pôsobení slovenskej diplomacie v oblasti Západného Balkánu, ktoré japonská strana vníma pozitívne. K  problematike Kosova japonská strana vyslovila podporu aktivitám OSN a vyzýva obe zúčastnené strany ku konštruktívnemu vnímaniu celého procesu určenia jeho budúceho statusu.  
Ďalej minister Kubiš informoval partnera o aktuálnom vývoji v rámci Európskej susedskej politiky. SR aktívne podporuje  posilnenie politiky EÚ voči východoeurópskym krajinám. V kontexte tejto agendy sú pre Slovensko prioritné vzťahy najmä s Ukrajinou, s Moldavskom a perspektívne aj s Bieloruskom, ktorého zaradenie do ENP je podmienené rešpektovaním demokratických hodnôt a konceptu právneho štátu.
Obe strany potvrdili názorovú blízkosť v hodnotení situácie na Blízkom a strednom východe a pozitívne zhodnotili spoločné pôsobenie v oblasti, kde napr. v misii UNDOF na Golanských výšinách pôsobí spoločne jednotka SR s kontingentom Japonska. EÚ má záujem byť aktívnejšia a revitalizovať „tzv. blízkovýchodný Kvartet“ a rokovania o zásadách plnenia jeho „cestovnej mapy“ s cieľom oživenia mierového procesu v oblasti.
Japonská strana podporila politiku EÚ voči Iránu a ocenila úlohu vysokého predstaviteľa J. Solanu.

Rokovania ministra Taro Asa v SR sa uskutočnili v dobrej atmosfére, prispeli k skvalitneniu slovensko-japonskej spolupráce vo všetkých oblastiach spoločného záujmu, vrátane hospodárskej spolupráce a vytvorili priaznivé podmienky pre ďalšie kontakty  najvyšších predstaviteľov. Návšteva  prispela k prehĺbeniu partnerských vzťahov a v širšom kontexte k posilneniu zahraničnopolitického postavenia SR.

Závery a odporúčania MZV SR:

-	pripraviť stretnutie ministrov zahraničných vecí V4 + Japonsko pri vhodnej príležitosti (stretnutie ministrov zahraničných vecí ASEM v Hamburgu v máji 2007, resp. počas VZ OSN v New Yorku v septembri 2007)

-	preveriť záujem partnerov V-4 o stretnutie politických riaditeľov MZV V4+Japonsko v Tokiu (návrh japonskej strany), prípadne v Bratislave (návrh SR), v termíne na prelome marca/apríla2007

-	pripraviť návštevu ministra zahraničných vecí SR v Japonsku v druhom polroku 2007

-	Ministerstvo hospodárstva SR pripraví účasť na seminári o podpore japonských investícií v juhovýchodnej a strednej Európe, ktorý sa uskutoční na základe pozvania japonskej strany v Tokiu v marci 2007 

-	Ministerstvo vnútra SR podľa možností pripraví s japonskou stranou na podpis   dohodu o vzájomnom uznávaní vodičských preukazov medzi SR a Japonskom ešte pred termínom konania investičného seminára v Japonsku